Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2021/C 269/10)

Európska komisia schválila túto nepodstatnú zmenu v súlade článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„FARRO DI MONTELEONE DI SPOLETO“

EÚ č.: PDO-IT-0603-AM01 – 26. februára 2021

CHOP (X) CHZO ( )

1. Názov

„Farro di Monteleone di Spoleto“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Farro di Monteleone di Spoleto“ je miestny ekotyp druhu Triticum dicoccum, typický pre výrobnú oblasť, ktorý nadobudol, tým, že sa prispôsobil podnebiu a pôde, určité osobitné fyzio-morfologické vlastnosti, ktorými sa tento druh odlišuje od špaldovej pšenice získavanej v iných zemepisných oblastiach: jarný habitus; výška rastliny menšia ako 120 cm; úroveň odnože stredná; polovzpriamený rast s jemnou odnožou; rastliny s pružnými steblami a lístkami so strednou až priemernou sinavosťou; klas malý, skôr plochý, v plnej zrelosti sivobielej farby; listeň tesne priliehajúci k zrnu; zrno s hustými hornými štetinami, zreteľným zakrivením, sklovitým lomením; svetlohnedej jantárovej farby. Táto osobitná vlastnosť dodáva všetkým výrobkom osobitný charakter dokonca aj po zomletí. Na trh sa uvádzajú tieto typy „Farro di Monteleone di Spoleto“: FARRO INTEGRALE: podlhovasté a zahnuté zrná svetlohnedej jantárovej farby, lúpané, v ústach hutné a suché; FARRO SEMIPERLATO: od celozrnnej špaldovej pšenice (farro integrale) sa líši jemnou abráziou povrchu zrna, ktoré ostáva celistvé; svetlejšia ako celozrnná špaldová pšenica a v ústach mäkšia, ideálna je teda pri príprave vývarov a šalátov; FARRO SPEZZATO: získava sa zo zŕn celozrnnej špaldovej pšenice, z ktorých sa odstráni ich obal, tak, že sa každé zrno rozlomí na viacero častí a následne sa zrná oddelia na kalibrovanom site; je svetlohnedej jantárovej farby, pre vzhľad je typický sklovitý lom; SEMOLINO DI FARRO: získava sa mletím celozrnnej špaldovej pšenice; je jemnejšia ako lámaná špaldová pšenica (farro spezzato), kvôli jej sklovitému charakteru však nie je prášková; v ústach sa rozplýva a múčnatie; je veľmi svetlej gaštanovohnedej farby.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie, triedenie, lúpanie, leštenie, drvenie a mletie CHOP „Farro di Monteleone di Spoleto“ pri štyroch tradičných typoch (farro integrale, farro semiperlato, farro spezzato a semolino di farro) musia nutne prebiehať v oblasti výroby, aby sa nezmenila kvalita výrobku a aby sa zachovali jeho typické vlastnosti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Farro di Monteleone di Spoleto“ sa uvádza na trh v baleniach s hmotnosťou od 100 g do 25 kg, pričom pri všetkých typoch (t. j. farro integrale, farro semiperlato, farro spezzato a semolino di farro) sa používajú materiály a technológie, ktoré sú v súlade s platnými právnymi predpismi. Všetky balenia CHOP „Farro di Monteleone di Spoleto“ musia byť zapečatené, obaly musia byť nové, čisté, netoxické a musia byť v súlade s príslušnými právnymi predpismi EÚ a platnými vnútroštátnymi predpismi. To isté platí aj pre štítky alebo tlačené papierové materiály, ktoré sa vkladajú do balenia a ktoré sú v kontakte s výrobkom.

3.6. Špecifické pravidlá označovania výrobku, na ktorý sa vzťahuje registrovaný názov

Okrem loga označenia, musí byť na štítkoch balení jasným a čitateľným tlačeným písmom vytlačený grafický symbol EÚ a príslušné nápisy a informácie požadované zákonom. Logo tvorí obdĺžnik, v ktorom je v jednej časti silueta profilu vzpriameného leva s dvoma špaldovými klasmi v labe a v druhej časti je šesť špaldových klasov.

Ak sa logo použije na štítkoch, musia sa prísne dodržiavať rozmery písma podľa nižšie uvedeného zobrazenia.

Pripúšťa sa však použitie loga v škále sivej farby alebo v jednofarebnom prevedení.

Výrobky, pri výrobe ktorých sa použije CHOP „Farro di Monteleone di Spoleto“, možno aj po spracovaní uvádzať na trh v baleniach uvádzajúcich toto označenie, ale bez loga EÚ. Tento odkaz na označenie musí obsahovať vetu: „výrobok obsahujúci Farro di Monteleone di Spoleto“. Vyššie uvedené ustanovenia sa používajú pod podmienkou, že chránené označenie pôvodu, ktoré musí byť certifikované, tvorí jedinú prísadu druhu Triticum dicoccum (Schübler) a že vyššie uvedený odkaz je sformulovaný tak, že spotrebiteľ nemôže mať žiadne pochybnosti o tom, že ochrana CHOP sa týka výlučne danej prísady a nie spracovaného výrobku.

4. Stručné vymedzenie zemepisnej oblasti

Oblasť výroby CHOP „Farro di Monteleone di Spoleto“ leží v hornatom regióne juhovýchodne od provincie Perugia a zahŕňa celé správne územie obcí Monteleone di Spoleto a Poggiodomo a časť správneho územia obcí Cascia, Sant′Anatolia di Narco, Vallo di Nera a Scheggino s nadmorskou výškou najmenej 700 m. n. m.

5. Súvislosť so zemepisnou oblasťou

Oblasť venovaná pestovaniu tohto výrobku sa vyznačuje strmými vápencovými kamenistými pozemkami vo výške nad 700 m. n. m. na ktorých nedochádza v daždivých obdobiach k stagnácii vody, s priemerným obsahom organických látok, s vysokým obsahom fosforu a s nízkym obsahom draslíku. Štruktúra náhornej plošiny je výsledkom osobitých klimatických podmienok na tomto území, kde panujú dlhé a veľmi tuhé zimy s častými mrazmi, ktoré trvajú do mája, a len s niekoľkými letnými týždňami s vysokými dennými teplotami. Týmto podmienkam dobre odoláva ekotyp „Farro di Monteleone di Spoleto“, ktorý sa im časom prispôsobil.

CHOP „Farro di Monteleone di Spoleto“ je jedinečné vďaka svetlohnedým jantárovým zrnám, ktoré sú po drvení na lome sklovité a kompaktné s múčnatými zvyškami. Ploché krátke špicaté klasy s nie príliš dlhými a jemne rozštiepenými hranami dotvárajú charakteristický obraz tohto výrobku.

Osobitné fyzikálne a organoleptické vlastnosti „Farro di Monteleone di Spoleto“, a najmä jeho typické zrno jantárovej farby, sklovité na lome možno pripísať kombinácii pôdnych a klimatických podmienok oblasti výroby, najmä vápencovým a kamenistým pozemkom vo výške nad 700 m. n. m., ktoré práve svojou polohou na strmých svahoch zabraňujú stagnácii vody počas daždivých období. Uskutočnené pokusy a vedecké štúdie ukázali, že výsledkom použitia osiva „Farro di Monteleone di Spoleto“ v iných oblastiach Valnerina je výrobok, ktorý časom stráca svoje osobitné vlastnosti, čo svedčí o výraznej ekotypizácii spojenej s oblasťou výroby a spôsobenej okrem iného tak veľkou zemepisnou izoláciou, že vznikla osobitná miestna odroda. Stačí sa totiž presunúť na iné, nie veľmi vzdialené územia, aby sa to isté zrno zmenilo zo sklovitého na múčnaté. Je to rastlina s jarným habitom prispôsobená na výsev koncom zimy v horských oblastiach, kde strmé vápencové a kamenisté pozemky bohaté na fosfor a chudobné na draslík zabraňujú stagnácii vody počas daždivých období. Podnebie je typicky horské a charakterizujú ho tuhé zimy s častými mrazmi, ktoré trvajú do mája, a len niekoľko letných týždňov s vysokými dennými teplotami. „Farro di Monteleone di Spoleto“ sa časom prispôsobila týmto klimatickým podmienkam a úspešne im odoláva. Spojenie medzi výrobkom a oblasťou, v ktorej sa pestuje, je ešte jasnejšie vďaka historickým antickým nálezom. V Monteleone di Spoleto, v „tomba della biga“ (etruská hrobka zo 6. storočia p. n. l.), sa našli pozostatky obilnín, okrem iného aj špaldové zrná patriace veľmi pravdepodobne k odrode, ktorá sa dnes pestuje v Monteleone di Spoleto, teda Triticum dicoccum, čo svedčí o jej veľkom rozšírení a používaní v tej dobe. V oblasti Monteleone di Spoleto prieskum v archíve umožnil nájsť a zachovať dokumentárne dôkazy, ktoré potvrdzujú, že až do 16. storočia bolo pestovanie špaldovej pšenice veľmi rozšírené. V nasledujúcich storočiach sa jej pestovanie stalo zvykom a trvá až do dnešných dní. Zásadná schopnosť človeka obrábať pôdu, zvoliť správnu dobu na siatie a zber úrody, teda schopnosť predávaná z otca na syna, ktorá umožňovala stále zlepšovať a zvyšovať úrodu tejto vynikajúcej obilniny s energetickými a osviežujúcimi vlastnosťami, je evidentná. Tradičné recepty na polievky a vývary na slávnostné a špeciálne príležitosti nakoniec prispeli k všeobecnému oceneniu tohto výrobku.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku je k dispozícii na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo aj:

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. ES L 179, 19.6.2014, s. 17.